吴兆骞
早秋陪诸公游密将山
招邀出郭门，青山殊未已。金鞍小骑何连翩，人影遥遥翠微里。翠微一望延层峦，深松伏涧相风湍。飞泉半挂银河残，秋岚散入芙蓉寒。石门黯黯金花裂，隔溪苍翠时明灭。回风绝壁森昼阴，六月空濛见残雪。西峰百尺寒崔嵬，振衣欲上观蓬莱。黄云泱漭动海色，楼船射鲛安在哉。松花江水流浩浩，千秋战骨关山道。龙堆狼望空嵯峨，飞将勋名归蔓草。昨夜秋风吹塞天，临潢万树生寒烟。金笳玉笛起愁思，边心四据空茫然。安得仙槎泛清浅，乘流直度支机前。壮士无家谁不怜，李陵已向阴沙没，逢萌空税辽东田。君不见徽宗埋骨空江曲，遗冢苍茫走麋鹿。艮岳风流亦一时，黄沙玉柙无人哭。万乘飘零且复然，吾生那更悲穷谷。击筑高歌出塞辞，何如楚客吹参差。眼前有酒且不饮，迢遥漫作乡关思。紫骝嚼啮当风嘶，为君重进金屈卮。醉卧青山且莫归，明朝秋雪吹人衣。